87 Crescere

Secundum mandatum Domini, Gen. 1[:22], debet homo crescere et multiplicari, *Crescite*, inquit, *et multiplicamini.* Quod non dicitur omnibus generaliter, quo ad prolis produccionem, quia si sit, Christus hoc adimplesset secundum istum intellectum, quod non fecit, et tamen *crescebat et confortabatur,* *proficiebat etate* *sapiencia et gracia* *apud Deum et homines*, Luc. 2[:40, 52]. Et de Johanne Baptisma legitur, Luc. 1[:80], quod *crescebat, et confortabatur spiritu*, qui, tamen, fuit virgo. Ergo, imitando Christum crescamus nos, et quo ad nosmetipsos, et quo ad proximos, et quo ad Deum. Hoc enim est crescere sicut videmus arbores crescere in profundum per radicem, in latitudinem per ramos, in altitudinem per stipitem. Propter hoc triplicem modem crescendo, Deus legitur ter dixisse homini: *Crescite et multiplicamini,* primo Gen. 1[:22], secundo Gen. 8[:17], tercio Gen. 9[:1]. Et Marc. 8[:24], dicitur, *Video homines velut arbores.* Crescit, ergo, homo in seipso, primo mittendo radicem profundam humilitatis. Nam est edificium numquam crescet bene sursum, nisi fundamentum profundetur deorsum.

¶ At quia Christus docet nos profundam humilitatem, Matt. 11[:29]: *Discite a me, quia mitis sum, et humilis*, etc. Ideo, dixit Apostolus, Eph. 2[:20-21]: *In quo*, in *Christo omnis edificatio constructa crescit*, etc.

¶ Figura ad hoc habetur [1] Macc. [:66], de Ionatha qui interpretur columba quod cepit *crescere in virtutibus.* Sic qui apud se est columbinus per veram humilitatem crescit in virtutibus per perfectam sanctitatem. Nam Gregorius dicit, qui virtutes sine humilitate congregat, quasi in vento puluerem portat. Jude est illud, Esth. [11:10]: *Fons parvus* crescit *in fluuium maximum, et in aquas plurimas redundavit*. Ad literam fons paruus fecundus fundit aquam, quam /f.26ra/ magnus, sicut humilis et paruus in sui reputacione crescit ad maiorem perfeccionem virtutum quam vnus magnus superbus, cui id quod habet non sufficit sibi, sicut aqua laci vix sufficit sibi vbi paruus fons effluit copiose. Istud patuit in Saule, 1 Reg. 15[:17], cui dictum est, *Nonne cum parvulus esses in oculis tuis, caput in tribubus Israel factus es*? Et de custode asinorum creuit in custodem hominum quia fuit humilis. Cum, vero, superbiret et Deo non obediret eiectus est de regno. Vnde, Augustinus *Super Catholicam Ioannis,* homilia tercia, nullus secundum carnem crescit, sicut nullus quando uult nascitur. Vbi, autem, necessitas est in voluntate, ibi incrementum est in voluntate, set nemo ex aqua in spiritu nascitur nisi volens. Ergo, si uult, crescit; qui non uult crescere, decresit. Quid est crescere nisi proficere, quid decrescere nisi decrescere. Ergo auide inhereat quisque vberibus matris et cito crescet.

¶ Est enim mater nostra ecclesia duo vbera duo testamenta ad literam qui sugit mamillam fecundiorem melius crescit melior. Aut mamilla matris nostre ecclesie est nouum testamentum quod docet humilitatem et virtutes. Iccirco, sugentes ex illo vbere, melius crescunt hoc innuit Petrus cum dixit, 1 Pet. 2[:2], quasi *modo geniti infantes, rationabile, sine dolo lac concupiscite,* scilicet, doctrine Christi, *ut in eo crescatis in salutem*. Johannes Baptista videns Christi humiliatem, dixit, Joan. 3[:30]: *Illum oportet crescere, me autem minui*. In cuius rei signum natus est Christus quando dies incipiebat crescere et terre nascencia incipiunt reuirescere, ut homo crescat per ipsum et in eo per veram humilitatem. Johannes eo tempore natus est quo incipiunt decrescere dies, quia qui in sui reputacione minuutus est meruit maiori dici a Christo, [Luke 7:28]: *Inter natos mulierum*. Set est de multis sicut de luna. Ipsa enim quantum ad oculos hominum videtur crescere que tamen in se numquam crescit, sic tales qui sunt ypocrite qui non curant de profunditate virtutis, set ad reputaciones hominum videantur. Sic crescit rosarium producit flores, post quorum casum nichil remanet nisi spina. Sic sambucus crescit in floribus odoriferis set post casum floris nihil remanet nisi arbor fetida sine fructu. Sic est ypocrita florente in exterioribus, set cum flores deficerint manet miser truncus. Vnde Job 8[:11-13]: *Numquid vivere potest scirpus absque humore? aut crescere carectum sine aqua? Cum adhuc sit in flore, nec carpatur manu, ante omnes herbas arescit. Sic vie* hominum *qui obliviscuntur Deum, et spes hypocrite peribit*. De quo Gregorius, 8, *Moralia*,scirpi uel carecti nomine ypocrita designatur qui speciem viriditatis habet set ad humanos vsus fructum vtilitatis non habet que sterilitatis operis arida manens solo sanctitatis colore virescit. Vnde, Num. 6[:5]: *Sanctus erit*, id est, apparebit sanctus, *crescente cesarie capitis ejus*, qua deficiente erit immundus.

¶ Figura ad hoc est de Sampsone, Iud. 16[:4-21], cuius crines cum creuissent fortis erat. Quibus rasis et deficientibus recessit fortitudo et captus est. Secundo, crescamus quo ad proximos et hoc per opera pietatis. Vnde, dixit Job 31[:18]: *Ab infantia mea crevit mecum miseratio*. Ideo, quamuis amiserat omnia sua post momentum recepit ea duplicata, scilicet, sentencia in presenti et gloriam in futuro.

¶ Exemplum granum seminatum in terra bona, quandoque reddit granum centumplum. In crescendo pauperes sunt terra bona quia diuina gracia fecundati et a Deo culti. Ideo, qui in eis seminat recipit fructum multum, 2 Cor. 9[:10]: *Multiplicabit semen vestrum, et augebit incrementa frugum iustitie vestre*. Vnde, Augustinus, *De verbis Domini*, super Lucam, Homilia 24, quid agitis modo boni non videtis, quia rusticanus quando seminat segetem non videt, set credit terre, et tu Deo non credit. Dicit Christus, Matt. 13[:30]: *Sinite utraque crescere usque ad messem*, scilicet, zizannia cum tritico, *et* tunc *dicam messoribus,* etc., vsque *in horreum meum*. Aliquando contingit quod bona herba melius crescit inter malas herbas quam per se, quia inter /f.26rb/ alias defenditur a vento et a tempestatibus, sic est de bonis sicut patet, Exod. 1[:12], qui quanto plus opprimebantur per Egipcios, plus *multiplicabantur, et crescebant* in terra sterili quam in pingui, sic in carne nostra macerata que est terra, quam grauius melius crescit fructus virtutum, Gen. 41[:52]: *Crescere me fecit Deus in terra paupertatis*.

¶ Tercio, crescit homo in altum ad Deum per opera caritatis, Eph. 4[:15]: *Veritatem facientes in caritate, crescamus in illo per omnia*. Qui veritatem facit bene fundatur contra falsitatem uite.

¶ *In caritate,* inquit, *radicati et fundate ut* *possimus* comprehendere *cum omnibus sanctis*, etc. Eph. 3[:17-18]. Filius non potest comprehendere hoc quod est in manu patris eleuata nisi bene creverit. Non[[1]](#endnote-1) crescere autem nisi habeat naturam bonam et sanam. Sic beatitudiem que est in manu Die Patris multum eleuata a nobis non[[2]](#endnote-2) possumus apprehendere nisi crescamus in caritate. Ideo dicitur 2 Pet. 3[:18]: *Crescite in gracia*. Vnde Augustinus, 6, *De trinitate*, c. 12, corpora adiunctione sua crescent. Set spiritus creature racionalis solummodo crescit adherendo Deo. Vnde, Philosophus, 4, *Physica*, dicit quod res animate crescunt et sicut multe gutte precedentes disponunt ad cauacionem lapidis set vltima cauat. Sic crescunt anime per vltimam dispositum in virtute priorum. Nemo enim repente fit summus, set sicut dicit Gregorius *Super Canticum* homelia 3, per plures bonas disposiciones gracie redditur quis aptus ut crescat quasi in fine illarum disposicionum et fiat magnus. Sic tremit Ysaac, Gen 26[:13]: *Ibat proficiens* et sic crescens, *donec vehementer magnus effectus est.* Multum dicerentur gigas crescere et magos effici. Si in crescendo celum manu tangeret sicut fingunt poete de Attlante, teste Boecio, *De consolatione*, qui dicit quod ipse supportat celum ne cadat. Set hoc facit caritas qui, secundum Thomam, caritas potest crescere in infinitum quia non solum potest contingere celum, set eciam ipsum celum penetrare. Vnde, Chrisostomus, Homilia6 *Super Matthaeum in imperfecta*, in tempore oportuno lilia crescunt, formantur, vestiuntur candore, implentur odore, et quod terra radici non dederat, neque radix illi, Deus inuisibili operacione largitur. Sic facit Deus hominem inuisibiliter crescere. Mediante calore solis crescunt herbe, 1 Cor. 3[:6]: *Ego plantavi, Apollo rigavit; Deus* autem *incrementum dedit*. Eccli. 2[:3]: *Coniungere Deo, et* *sustine, ut crescat in novissimo vita tua*.

¶ Qui autem consumptum se putauerit per mortem crescet uita eius in vitam perfectam, sicut granum frumenti cadens in terram crescit ad melius et ad maius.

¶ Ex premissis collgitur quod homo spiritualiter crescit ad modum rei naturali corporaliter quia in profundum quo ad se sicut fouee et radices et hoc per contemptum terrenorum siue per humilitate. Nam quarto, radix plus profundatur deorsum tanto arbor, magis exaltatur sursum, [1] Macc. 9[:66]: incepit Jonathas *crescere in virtutibus*. Sic ancilla humilis creuit in reginam, Esth. 2[:17]. Crescit homo in profundum per purgacionem sicut planta purgata a spinis, lapidibus, et ramusculis superfluis melius crescit. Iudic. 13[:24]: *Crevit puer, et benedixit* illi *Dominus*.

Secundo, crescit homo in latitudine quo ad proximum. Primo per pacienciam in aduersis sicut bonus miles festinens ictus crescit in gloria, sic filii Israel creuerunt per oppressionem, Exod. 1[:7] et Gen. 41[:52]: *Crescere me fecit Deus in terra paupertatis mee*.

Secundo crescit in latitudine per misericordiam, ad egrum, Job 31[:18]: *Ab infancia crevit mecum miseracio*.

¶ Iccirco, possessio ejus crevit in terra, Job 1[:10].

Tercio crescit in latitudine per doctrinam ad ignarum sic Act. 6[:1]: *Crescente* verbo Dei creuit numeris fidelium.

Quarto crescit in latitudine per fame redolenciam, Esth. 9[:4]: *Fama nominis ejus crescebat*. Ideo, dicit Petrus, 2 Pet. 3[:18]: *Crescite in gracia, et in cognitione Domini nostri*.

¶ Tercio, crescit homo in longitudine per bonorum desideriorum continuacionem et per laborum sustinenciam sicut crescit pecunia per multiplicacionem, Luc. 13[:18-19]: *Simile est regnum* celorum...*grano sinapis, quod acceptum homo misit in hortum suum, et crevit, et factum est in arborem magnam*.

Quarto, crescit homo in altitudine erga Dominum, sicut edificia et arbores et hoc per desiderium eternorum, /f.26va/ sicut ignis quanto plus tendit sursum, tanto plus crescit, Eph. 4[:15]: *Veritatem facientes in caritate, crescamus in illo* qui *est caput Christus.* [2] Pet. 3[:18]: *Crescite in gracia, et in cognitione* Dei *nostri.* Eccli. 2[:3]: *Coniungere Deo, et sustine, ut crescat in novissimo vita [tua]*. Item, tria requiruntur ad incrementum faciendum: sol irradians, pluuia siue humor humectans, ventus exagitans. Sic ad profectum hominis requiritur gracia illustrans, lacrima fecundans, temptacio consolidans. Nam perfeccio hominis consistit in augmento triplici, scilicet, dileccionis, operacionis, cognicionis. Utpote quando dileccio caritatis est feruencior, quando operacio boni est frequencior, quando cognicio fidei est purior. Sic proficit medicus quando est diligencior in cura, exercitacior in practica, prudencior in theorica.

1. Non ] *om*. F.128. [↑](#endnote-ref-1)
2. Non ] *om*. F.128. [↑](#endnote-ref-2)